b'\n_START_ARTICLE_\nEl Mol\xc3\xad (Amer)\n_START_SECTION_\nDescripci\xc3\xb3\n_START_PARAGRAPH_\nL\'immoble actual, es troba inserit en una finca de grans proporcions i est\xc3\xa0 cobert amb una teulada a dues aig\xc3\xbces de vessants a fa\xc3\xa7ana. Est\xc3\xa0 ubicat al costat dret del passeig del mol\xc3\xad._NEWLINE_L\'immoble que podem contemplar avui en dia, \xc3\xa9s el resultat final de m\xc3\xbaltiples intervencions, que s\'han efectuat al llarg del temps. Aix\xc3\xad en primera inst\xc3\xa0ncia trobem un cos central, vertical, de 4 plantes rematat amb un r\xc3\xa0fec de quatre fileres: la primera de rajola plana, la segona de teula, la tercera de rajola plana i la quarta de teula. La planta baixa, consta d\'un portal rectangular equipat amb llinda monol\xc3\xadtica i muntants de pedra ben treballats i escairats. El primer i segon pis han estat resolts partint de la mateixa soluci\xc3\xb3 compositiva, \xc3\xa9s a dir dues grans obertures - una per pis- rectangulars amb llinda monol\xc3\xadtica i muntants de pedra, les quals s\xc3\xb3n projectades com a balconades i equipades amb les seves respectives baranes de ferro forjat. Tanmateix la balconada del primer pis, sobresurt especialment per la vasta inscripci\xc3\xb3 de dif\xc3\xadcil interpretaci\xc3\xb3 que trobem incisa en la llinda. Tanca l\'edifici en la part superior un quart pis, que actuaria com a galeria o golfes i que s\'ha tradu\xc3\xaft en l\'espai f\xc3\xadsic de la fa\xc3\xa7ana en format de dues gran obertures d\'arc de mig punt._NEWLINE_Simult\xc3\xa0niament, aquest cos central es troba flanquejat per dos cossos horitzontals - un per banda- de tres plantes respectivament. El de l\'esquerra sobresurt especialment pel petit porxo, compost a base de petites arcades - tres de mig punt en la part frontal i dos arcs de mig punt rebaixats en els laterals-, que trobem en la planta baixa. El primer i segon pis contemplen sis obertures - tres per pis- bastant irrellevants, ja que no han rebut cap tractament destacat. Tanca aquest sector en la part superior, un r\xc3\xa0fec prominent de fusta. \xc3\x89s important remarcar, tot i que sigui a mode de particularitat, el tractament implantat en la fa\xc3\xa7ana lateral, la qual ha rebut un tractament completament dispar i diferent al de la fa\xc3\xa7ana central. Una soluci\xc3\xb3 a base de roques fragmentades i c\xc3\xb2dols de riu sense desbastar i treballar manipulats a cops de martell i lligades amb morter de cal\xc3\xa7._NEWLINE_El cos lateral dret contempla tres plantes, l\'espai f\xc3\xadsic de les quals est\xc3\xa0 ocupat per una s\xc3\xa8rie d\'obertures bastant irrellevants, ja que no han rebut cap tractament singular, a excepci\xc3\xb3 d\'una finestra rectangular que trobem en l\'extrem del primer pis, la qual est\xc3\xa0 equipada amb llinda monol\xc3\xadtica i muntants de pedra. Paral\xc2\xb7lelament, en la llinda d\'aquesta finestra es pot apreciar una inscripci\xc3\xb3 de dif\xc3\xadcil interpretaci\xc3\xb3, arran de les heures i l\'extensa vegetaci\xc3\xb3 que aflora en parts puntuals i espec\xc3\xadfiques de la fa\xc3\xa7ana, com tamb\xc3\xa9 la data de "1 7 + 8 7"._NEWLINE_Remarcar tot i que sigui a mode d\'apunt, que per tot l\'espai f\xc3\xadsic de la fiinca trobem espargits i disseminats elements del mol\xc3\xad, alguns dels quals han estat aprofitats donant-lis un nou us, completament nou, com ara les moles - pedres del mol\xc3\xad que s\'utilitzaven per trillar els cereals- les quals s\xc3\xb3n emprades com a taules._NEWLINE_Comentar que tot i que l\'immoble ha experimentat m\xc3\xbaltiples canvis i transformacions amb els pas del temps, a nivell interior encara es pot percebre l\'ess\xc3\xa8ncia original de l\'edifici amb aquesta monumental llar de foc, els portals rectangulars equipats amb llinda monol\xc3\xadtica i muntants de pedra ben treballats i escairats, les cobertes interiors, els estris casolans t\xc3\xadpics i tradicionals... \xc3\xa9s a dir tot un c\xc3\xbamul d\'elements que fan que l\'edifici no perdi del tot la seva naturalesa primig\xc3\xa8nia.'